CELEX: 62008TN0017
Language: mt
Date: 2008-01-14 00:00:00
Title: Kawża T-17/08 P: Appell imressaq fl- 14 ta' Jannar 2008 minn Marta Andreasen kontra s-sentenza mogħtija fit- 8 ta' Novembru 2007 mit-Tribunal għas-Servizz Pubbliku fil-kawża F-40/05, Andreasen vs Il-Kummissjoni

8.3.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 64/60
            
         Appell imressaq fl-14 ta' Jannar 2008 minn Marta Andreasen kontra s-sentenza mogħtija fit-8 ta' Novembru 2007 mit-Tribunal għas-Servizz Pubbliku fil-kawża F-40/05, Andreasen vs Il-Kummissjoni
   (Kawża T-17/08 P)
   (2008/C 64/97)
   Lingwa tal-kawża: Il-Franċiż
   Partijiet
   
      Rikorrenti: Marta Andreasen (rappreżentant: B. Marthoz, avukat)
   
      Il-parti l-oħra fil-kawża: Il-Kummissjoni tal-Komunitajiet Ewropej
   Talbiet ta' l-appellanti
   
               —
            
            
               tannulla s-sentenza tat-Tribunal għas-Servizz Pubbliku tat-8 ta' Novembru 2007 fis-sentenza F-40/05 u, tiddeċiedi fuq il-kawża, tilqa' t-talbiet ippreżentati mir-rikorrenti fl-ewwel istanza, inkluża t-talba għal kumpens;
            
         
               —
            
            
               tikkundanna lill-appellata għall-ispejjeż;
            
         
               —
            
            
               tikkundanna lill-Kummissjoni Ewropea għall-ispejjeż kollha;
            
         
               —
            
            
               sussidjarjament, tannulla s-sentenza tat-Tribunal għas-Servizz Pubbliku tat-8 ta' Novembru 2007 fil-kawża F-40/05, tirrinvija l-kawża quddiem it-Tribunal għas-Servizz Pubbliku u tirriżerva l-ispejjeż.
            
         Motivi u argumenti prinċipali
   Fl-appell tagħha, l-appellanti titlob l-annullament tas-sentenza tat-Tribunal għas-Servizz Pubbliku li bih ċaħdet ir-rikors li għandu bħala suġġett, minn naħa, l-annullament tad-deċiżjoni tat-30 ta' Ottubru 2004 li permezz tagħha l-Kummissjoni ddeċidiet kontra l-miżura dixxiplinarja tar-revoka mingħajr tnaqqis tad-drittijiet għal pensjoni, u min-naħa l-oħra, talba għal kumpens.
   In sostenn ta' l-appell tagħha, l-appellanti tinvoka ħames aggravji.
   Qabel xejn, hija ssostni li t-Tribunal għas-Servizz Pubbliku kiser l-Artikolu 10 ta' l-Anness IX tar-Regolamenti tal-Persunal, in kwantu dan ma eżaminax il-legalità u l-proporzjonalità tad-deċiżjoni kkontestata fl-ewwel istanza meta mqabbla ma' l-applikazzjoni ta' din id-dispożizzjoni fid-dawl taċ-ċirkustanzi tal-każ u tas-sitwazzjoni partikolari tar-rikorrenti marbuta man-natura tal-funzjonijiet li hija kienet wettqet.
   It-tieni aggravju huwa bbażat fuq l-allegat ksur tal-prinċipji tal-legalità ta' l-atti Komunitarji, ta' l-applikazzjoni temporali ta' l-atti Komunitarji u taċ-ċertezza legali in kwantu t-Tribunal għas-Servizz Pubbliu ma mmotivax is-sentenza tiegħu fir-rigward tal-punti relattivi għall-applikazzjoni, f'dan il-każ, tar-regoli li jinsabu kemm fir-Regolamenti tal-Persunal il-qodma kif ukoll dawk ġodda.
   Barra minn hekk, l-appellanti tallega li t-Tribunal għas-Servizz Pubbliku biddel l-elementi tal-fatti li ġew sottomessi għall-evalwazzjoni.
   Hija tinvoka wkoll żball ta' evalwazzjoni u ksur mit-Tribunal għas-Servizz Pubbliku ta' l-Artikoli 11, 12, 17 u 21 tar-Regolamenti tal-Persunal in kwantu dan ma mmotivax legalment is-sentenza tiegħu minkejja li approva l-applikazzjoni ta' dawn id-dispożizzjonijiet kif effettwata mid-deċiżjoni kkontestata fl-ewwel istanza.
   Fl-aħħar nett, l-appellanti tallega li t-Tribunal għas-Servizz Pubbliku kiser ukoll il-prinċipji stabbiliti fl-Artikoli 6(1) u (13) tal-Konvenzjoni Ewropea għad-Drittijiet tal-Bniedem u l-Artikoli 41 u 47 tal-Karta tad-Drittijiet Fundamentali ta' l-Unjoni Ewropea.